དེ་རྗེས་ལྕམ་ཤི་རིན་ཨི་བྷ་ཌི་མཆོག་གིས་གསུང་བཤད་གནང་དོན།ང་རང་རྡ་སར་ཡོང་ཐེངས་གཉིས་པ་ཆགས་ཡོད།ཁྱེད་རྣམ་པས་མཛའ་བརྩེ་ཆེན་པོའི་ཐོག་ནས་སྣེ་ལེན་གནང་བར་བཀའ་དྲིན་ཆེ་ཞུ་རྒྱུ་ཡིན།ངས་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་ལ་གུས་བརྩི་ཆེན་པོ་ཞུ་བཞིན་ཡོད་ཀྱང་ང་རང་ཐེངས་དང་པོ་རྡ་སར་བསླེབས་སྐབས་༸གོང་ས་ཏཱ་ལའི་བླ་མ་མཆོག་གིས་བོད་ཀྱི་ཐུན་མིན་རིག་གཞུང་སྲུང་སྐྱོབ་ཀྱི་མཛད་རྗེས་སོགས་དངོས་སུ་མཇལ་སྐབས་གུས་བརྩི་དེ་བས་ཆེ་རུ་ཕྱིན་སོང་།བོད་གསོན་པོར་གནས་པར་བོད་ཀྱི་ཐུན་མིན་རིག་གཞུང་དང་སྐད་ཡིག་རྒྱུན་འཛིན་དགོས་པ་ཧ་ཅང་གལ་ཆེན་པོ་ཆགས་ཡོད།ད་ལྟ་ཁྱེད་རྣམས་བཙན་བྱོལ་བའི་གནས་སྟངས་ཐོག་དཀའ་ངལ་མང་པོར་གདོང་ལེན་གནང་དགོས་པ་ཆགས་ཡོད།འོན་ཀྱང་སྐྱིད་པའི་ཉི་མ་མགྱོགས་མྱུར་འཆར་ངེས་རེད།ཁྱེད་ཚོར་འཚེ་མེད་ཞི་བའི་ལམ་སྟོན་མཛད་མཁན་གྱི་དབུ་ཁྲིད་༸གོང་ས་ཏཱ་ལའི་བླ་མ་མཆོག་ལྟ་བུ་ཡོད་པ་ནི་ཧ་ཅང་སྐལ་པ་བཟང་པོ་རེད།འཛམ་གླིང་དང་ཨི་རན་མི་མང་ཚོས་༸གོང་ས་ཏཱ་ལའི་བླ་མ་མཆོག་གི་མཛད་རྗེས་ནས་བློ་སྐྱེད་མང་པོ་ལེན་ཐུབ་ཡོད་པ་ནི།དཔེར་ན།རང་ཉིད་ལ་དཀའ་ངལ་ཇི་འདྲ་འཕྲད་ཀྱང་རེ་བ་གསོན་པོར་གནས་དགོས་པ་དང་།དཀའ་ངལ་ཇི་འདྲ་ཞིག་ཡིན་རུང་ནམ་ཞིག་དེ་དག་ལས་ཐར་ངེས་ཡིན།དཔེར་ན།མཚན་གྱི་དུས་སུ་མུན་པ་ནག་ཀྱང་རིམ་པས་ཉི་མ་འཆར་རྒྱུ་ཡིན་པ་ལྟ་བུ་རེད།ཉི་མ་འཆར་རྒྱུར་སུས་ཀྱང་འགོག་རྐྱེན་བཟོ་མི་ཐུབ་པ་ལྟར།བདེན་པའི་མཐའ་གསལ་རྒྱུར་སུས་ཀྱང་འགོག་ཐབས་མེད།ང་ཚོས་ཉི་མ་འཆར་རྒྱུར་ངང་སྒུག་བྱེད་ཐུབ་པ་དགོས།ནམ་ཞིག་ཉི་མ་འཆར་ངེས་ཡིན་པ་ང་ལ་ཡིད་ཆེས་གཙང་མ་ཡོད།དེར་བརྟེན་མི་རིང་བར་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དབུ་བཞུགས་ཐོག་ང་ཚོས་བོད་ནང་དགའ་སྟོན་གྱི་མཛད་སྒོ་འདི་འདྲ་ཞིག་ཚོགས་ཐུབ་རྒྱུར་ང་ལ་ཡིད་ཆེས་གཙང་མ་ཡོད།ཅེས་དང་།